SA uiters gelukkig met daling in infeksies, sê Mkhize | Netwerk24
Deur Llewellyn Prince 29 September 2020 11:49
Suid-Afrika is tans in 'n uiters gelukkige posisie met sy Covid-19-siektelas wat drasties afgeneem het, die gesondheidstelsel wat weer asemhaal en tot 90% van aangesteekte mense wat reeds herstel het, se dr. Zweli Mkhize, minister van gesondheid.
Mkhize waarsku egter dat soos Suid-Afrika na vlak 1 van die staat van inperking geskuif het, kan die risiko vir oorgerustheid onder Suid-Afrikaners "ons grootste terugslag word wat tot 'n tweede vlaag van infeksies kan lei, wat meer verwoestend as die eerste kan wees soos reeds in baie ander lande gesien word".
Mkhize het Dinsdagoggend die hoofrede op 'n webinaar van die departement van gesondheid se amptelike viering van Wêreldomgewingsgesondheidsdag gelewer.
Today is World Environmental Health Day. The theme for this year is 'Environmental Health, a key to public health intervention in disease pandemic prevention'. @HealthZA wishes a happy #WorldEnvironmentalHealthDay to all Environmental Health Practitioners #HealthHeroes pic.twitter.com/K7g3BKqoe1
— Department of Health (@HealthZA) September 26, 2020
Volgens Mkhize is Suid-Afrika se huidige situasie te danke aan gesondheidswerkers, wat ook omgewingsgesondheidspraktisyns insluit, se volgehoue stryd om die land teen die koronaviruspandemie te beskerm.
Oor 'n moontlike tweede vlaag het Mkhize gesê Suid-Afrikaners moet net so waaksaam en versigtig soos voorheen wees en besef dat die risiko om terug te gaan na 'n strenger vlak van inperking 'n werklikheid bly.
"Ons kan nooit toelaat dat die virus onstuitbaar word en massiewe lewensverlies veroorsaak nie."
Hy het ook sy medelye uitgespreek met die naasbestaandes van alle Suid-Afrikaners, gesondheidswerkers ingesluit, wat tot dusver aan Covid-19 dood is.